Δημόσια Επιχείρηση Αερίου

Η ΔΕΠΑ Εμπορίας είναι εταιρεία στην Ελλάδα που εμπορεύεται και προμηθεύει φυσικό αέριο. Η εταιρεία διαδραματίζει σημαντικό ρόλο τόσο στην εγχώρια όσο και στη διεθνή ενεργειακή αγορά, ενώ επενδύει ενεργά σε ανανεώσιμες πηγές ενέργειας (ΑΠΕ) και στην ηλεκτροπαραγωγή με χρήση φυσικού αερίου.

Δραστηριότητες
Η ΔΕΠΑ Εμπορίας εισάγει φυσικό αέριο μέσω αγωγών  από τη Βουλγαρία και την Τουρκία και μέσω του τερματικού σταθμού Υγροποιημένου Φυσικού Αερίου Ρεβυθούσας. Το αέριο διατίθεται σε  μεγάλους βιομηχανικούς καταναλωτές και εταιρείες παροχής φυσικού αερίου. Η εταιρεία έχει διευρύνει τον ρόλο της στην ενεργειακή αγορά με επενδύσεις στην ηλεκτροπαραγωγή από φυσικό αέριο και ΑΠΕ. Κατέχει ποσοστό 29% στην Ηλεκτροπαραγωγή Αλεξανδρούπολης Α.Ε. (ισχύος 840 MW) και 35% στην Fier Thermoelectric SA στην Αλβανία (ισχύος 174 MW). Η ΔΕΠΑ Εμπορίας αναπτύσσει μεγάλης κλίμακας φωτοβολταϊκά πάρκα στη Δυτική Μακεδονία, Θεσσαλία και Κεντρική Ελλάδα, με συνολική ισχύ άνω των 800 MW. Τον Ιούλιο του 2024 υπεγράφη συμφωνία χρηματοδότησης ύψους 390 εκατομμυρίων ευρώ με την Ευρωπαϊκή Τράπεζα Επενδύσεων για την υλοποίηση αυτών των έργων. εταιρεία συμμετέχει σε στρατηγικά έργα, όπως ο Πλωτός Σταθμός Αποθήκευσης και Επαναεριοποίησης Υγροποιημένου Φυσικού Αερίου     (FSRU) στην Αλεξανδρούπολη, μέσω της συμμετοχής της με 20% στην Gastrade. Αυτή η υποδομή είναι καίριας σημασίας για την ενεργειακή ασφάλεια της Ελλάδας, επιτρέποντας την εισαγωγή ΥΦΑ από διάφορες πηγές. Η ΔΕΠΑ Εμπορίας δραστηριοποιείται στις αγορές της Κεντρικής  και Νοτιοανατολικής Ευρώπης, όπως της Ιταλίας, Βουλγαρίας, Ρουμανίας, Ουγγαρίας, Σλοβακίας και Ουκρανίας. Μέρος των πωλήσεων εξωτερικού οδεύουν προς τις αγορές της κεντρικής Ευρώπης, ενώ οι πωλήσεις φυσικού αερίου στις αγορές της Ν.Α. Ευρώπης συμβάλλουν σημαντικά στην ασφάλεια εφοδιασμού της ευρύτερης περιοχής. Η ΔΕΠΑ Εμπορίας διαχειρίζεται το μοναδικό πανελλαδικό δίκτυο πρατηρίων Συμπιεσμένου Φυσικού Αερίου (CNG), με την επωνυμία FISIKON.

Ιστορία
Η ΔΕΠΑ ιδρύθηκε το 1988 για να εισάγει το φυσικό αέριο στο ενεργειακό ισοζύγιο στην Ελλάδα, επενδύοντας πάνω από 317.954.000.000δρχ.

Το 1990 υπέγραψε συμφωνία κατασκευής του αγωγού μεταφοράς φυσικού αερίου από τα ελληνοβουλγαρικά σύνορα έως την Αττική. Το 1995 σηματοδοτήθηκε από την ολοκλήρωση της κατασκευής κεντρικού αγωγού υψηλής πίεσης και την έναρξη κατασκευής δικτύων χαμηλής πίεσης.

Το 2000 κατασκευάστηκε ο τερματικός σταθμός υγροποιημένου φυσικού αερίου (LNG) στη Ρεβυθούσα και την ίδια χρονιά ιδρύθηκαν οι ΕΠΑ Θεσσαλίας & Θεσσαλονίκης, στις οποίες συμμετείχε η ΔΕΠΑ με ποσοστό 51% και με 49% ο στρατηγικός επενδυτής ΕΝΙ Hellas.  Το έτος  2001  κατασκευάζεται ο πρώτος  σταθμός ανεφοδιασμού συμπιεσμένου φυσικού αερίου (CNG) στα Άνω Λιόσια και συγχρόνως ιδρύεται την ίδια χρονιά η  ΕΠΑ Αττικής, όπου η ΔΕΠΑ συμμετέχει με ποσοστό 51% και το υπόλοιπο 49 % η Attiki Denmark (μέτοχοι Shell Gas & Power και Duke Energy Corporation). Το έτος 2006 εγκαινιάζεται ο δεύτερος ιδιόκτητος σταθμός ανεφοδιασμού οχημάτων με φυσικό αέριο στην Ανθούσα Αττικής. Το 2007 ιδρύθηκε ο ΔΕΣΦΑ ως θυγατρική 100% της ΔΕΠΑ, για τη διαχείριση του Εθνικού Συστήματος Φυσικού Αερίου και του συστήματος μεταφοράς και εγκατάστασης LNG.

Ακολούθησε το 2008 η ίδρυση της εταιρείας με την επωνυμία «Υποθαλάσσιος Αγωγός Φυσικού Αερίου Ελλάδος – Ιταλίας ΠΟΣΕΙΔΩΝ Α.Ε.» (ΥΑΦΑ ΠΟΣΕΙΔΩΝ) για την ανάπτυξη και υλοποίηση του αγωγού IGI, με συμμετοχή 50% της ΔΕΠΑ.

Το 2009 ολοκληρώθηκε η κατασκευή του διασυνδετήριου αγωγού Ελλάδας-Τουρκίας. Η Ελλάδα γίνεται η πρώτη ευρωπαϊκή χώρα που προμηθεύεται φυσικό αέριο της Κασπίας μέσω του τουρκικού δικτύου.

Το 2013 η ΔΕΠΑ παρουσίασε στην ελληνική αγορά το CNG FISIKON για την κίνηση οχημάτων και την ανάπτυξη δικτύου πρατηρίων ανά την Ελλάδα σε συνεργασία με τις εταιρείες EKO και BP.

Το 2015 πραγματοποιήθηκε ο διαχωρισμός των δραστηριοτήτων διανομής και προμήθειας μεταξύ ΔΕΠΑ και των θυγατρικών της Εταιριών Παροχής Αερίου Αττικής, Θεσσαλονίκης και Θεσσαλίας.

Τον Ιανουάριο του 2017 εξαγοράστηκε από τη ΔΕΠΑ το σύνολο των μετοχών της εταιρίας  Φυσικό Αέριο Ελληνική Εταιρεία Ενέργειας . Η εταιρεία δραστηριοποιείται στη λιανική αγορά, προσφέροντας φυσικό αέριο και ηλεκτρική ενέργεια σε οικιακούς και επαγγελματικούς πελάτες.

Το 2018 η ΔΕΠΑ συμμετέχει κατά 20% στην Gastrade για την ανάπτυξη του Πλωτού Σταθμού Αποθήκευσης και Επαναεριοποίησης Υγροποιημένου Φυσικού Αερίου (FSRU) στην Αλεξανδρούπολη, έργο καίριας σημασίας για την ενεργειακή ασφάλεια της Ελλάδας και της ευρύτερης περιοχής.

Το 2020 ολοκληρώθηκε ο εταιρικός μετασχηματισμός με τη διάσπαση της ΔΕΠΑ σε τρεις ξεχωριστές οντότητες:

 ΔΕΠΑ Υποδομών
 ΔΕΠΑ Διεθνών Έργων
 ΔΕΠΑ Εμπορίας

Το 2021 ξεκινάει η συμμετοχή της ΔΕΠΑ στις ΑΠΕ  με συμμετοχή 49% στο μετοχικό κεφάλαιο της εταιρείας NORTH SOLAR Α.Ε., η οποία αναπτύσσει φωτοβολταϊκά έργα στη Δυτική Μακεδονία ισχύος 499,61ΜW και το 2022  στις εταιρείες NEW SPES CONCEPT A.E. και NORTH SOLAR 1 A.E., αποκτώντας το 100% του μετοχικού τους κεφαλαίου. Οι εταιρείες αναπτύσσουν και υλοποιούν έργα ανανεώσιμων πηγών ενέργειας, ιδίως φωτοβολταϊκών πάρκων.

Το 2023 συμμετέχει με ποσοστό 29% στη μονάδα «Ηλεκτροπαραγωγή Αλεξανδρούπολης» για την κατασκευή και εκμετάλλευση θερμικής μονάδας παραγωγής ηλεκτρικής ενέργειας με καύσιμο φυσικό αέριο, με ισχύ άνω των 840 MW.

Την ίδια χρονιά, η ΔΕΠΑ Εμπορίας εισήλθε με ποσοστό 35% στο μετοχικό κεφάλαιο της Fier Thermoelectric SA, η οποία κατασκευάζει θερμική μονάδα ηλεκτροπαραγωγής στην Αλβανία (ισχύος 174 MW), που θα προμηθεύεται φυσικό αέριο από τη ΔΕΠΑ Εμπορίας μέσω μακροχρόνιας συμφωνίας.

Ο Όμιλος ΔΕΠΑ Εμπορίας λειτουργεί υπό την εποπτεία του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), το οποίο κατέχει το 100% των μετοχών, ενώ η HELLENiQ ENERGY Holdings (πρώην Ελληνικά Πετρέλαια) κατείχε το υπόλοιπο 35%, το οποίο μεταβιβάστηκε το Δεκέμβριο του 2024. Ο Όμιλος επικεντρώνεται στην προμήθεια, διανομή και εμπορία φυσικού αερίου, ηλεκτρικής ενέργειας και στην ανάπτυξη έργων ΑΠΕ.

 Παραπομπές 

 Εξωτερικοί σύνδεσμοι 
 Επίσημος ιστότοπος
 ΔΕΠΑ Εμπορίας
 Υπουργείο Περιβάλλοντος και Ενέργειας
 Ρυθμιστική Αρχή Αποβλήτων, Ενέργειας & Υδάτων
 Fisikon
 Ελληνική Εταιρεία Διανομής Αερίων
 ΔΕΠΑ ΔΙΕΘΝΩΝ ΕΡΓΩΝ
 IGI POSEIDON
 Eurogas
 ICGB
 ΔΕΣΦΑ

Κατηγορία:Ιδιωτικοποιήσεις στην Ελλάδα
Κατηγορία:Ελληνικές επιχειρήσεις πετρελαιοειδών και αερίου
Κατηγορία:Ελληνικά εμπορικά σήματα
Κατηγορία:Εταιρίες φυσικού αερίου